
PËR MIRATIMIN DHE PUBLIKIMIN E PROFILIT VJETOR KOMBËTAR TË MIGRACIONIT NË REPUBLIKËN E SHQIPËRISË, PËR VITIN 2023

Në mbështetje të pikës 4, të nenit 102 të Kushtetutës dhe të pikës 4, të nenit 138, të ligjit nr. 79/2021, “Për të huajt”, 

URDHËROJ:

1. Miratimin e Profilit Vjetor Kombëtar të Migracionit në Republikën e Shqipërisë, për vitin 2023, sipas aneksit nr. 1 që i bashkëlidhet këtij urdhri dhe është pjesë përbërëse e tij.
2. Drejtoria e Monitorimit dhe Jetësimit të Prioriteteve në Ministrinë e Brendshme dhe Sektori i Komunikimit me Median në Drejtorinë e Përgjithshme të Policisë së Shtetit, të publikojnë në faqet zyrtare të internetit Profilin Vjetor Kombëtar të Migracionit për vitin 2023 në Republikën e Shqipërisë.
3. Për zbatimin e këtij urdhri ngarkohet Ministria e Brendshme dhe Drejtoria e Përgjithshme e Policisë së Shtetit. 
Ky urdhër hyn në fuqi pas botimit në Fletoren Zyrtare.

MINISTËR I BRENDSHËM
Ervin Hoxha

ANEKSI 1
PROFILI VJETOR KOMBËTAR I MIGRACIONIT
PËR VITIN 2023

Republika e Shqipërisë
Tiranë, 2025

Migracioni është një fenomen dinamik me ndikim të madh në zhvillimin e shoqërisë dhe ekonomisë shqiptare veçanërisht në marrëdhëniet e Shqipërisë me vendet e rajonit, vendet pritëse të shtetasve shqiptarë, por edhe ato të origjinës së imigrantëve. Duke u nisur nga ky ndikim që migracioni ka, lind nevoja të studiohet dhe të analizohet në vijimësi. Prandaj hartimi i profilit vjetor të migracionit nga institucionet qeveritare që mbulojnë çështjet migratore kryhet me qëllim marrjen e informacionit statistikor dhe analitik mbi prirjet migratore nga Shqipëria dhe drejt saj. Nëpërmjet këtyre analizave dhe të dhënave synohet trajtimi sa më efektiv i sfidave që paraqesin ato, si dhe hartimi i politikave afatshkurtra dhe afatmesme për mirëqeverisjen e migracionit. Gjithashtu, profili vjetor shërben si një burim të dhënash administrative dhe referencash dytësore për lëvizjet migratore, të cilat janë të vlefshme për studiuesit në fushën e migracionit. Konkretisht, ky raport paraqet dinamikat migratore në kontekstin shqiptar për vitin 2023.
Duke i bërë të dhënat e migracionit të aksesueshme dhe lehtësisht të përdorshme, Profili i Migracionit në Republikën e Shqipërisë për vitin 2023, trajton një nga prioritetet e Qeverisë Shqiptare, atë të menaxhimit të migracionit në Shqipëri. 
Dokumenti është hartuar mbështetur në nenin 138, të ligjit nr. 79/2021, “Për të huajt” dhe informacioni i mbledhur e analiza e të dhënave për përgatitjen e tij, është siguruar nga burime zyrtare. Profili Vjetor Kombëtar i Migracionit, i miratuar me urdhër të ministrit të Brendshëm gjendet i publikuar në faqen zyrtare të Ministrisë së Brendshme, si dhe i botuar në Fletoren Zyrtare. 
Profili Vjetor Kombëtar i Migracionit bashkon të dhëna të harmonizuara, të përditësuara dhe të vërtetuara mbi statusin e migrimit të vendit tonë. Ai tregon të dhënat më të fundit të disponueshme, përmes grafikëve e tabelave, për një sërë fushash të lidhura me migracionin, në një format që është i lehtë për t’u aksesuar dhe për t’u kuptuar. 
Për hartimin dhe botimin e Profilit Vjetor Kombëtar të Migracionit, kanë kontribuar përfaqësuesit e institucioneve:
- Ministria e Brendshme / Departamenti për Kufirin dhe Migracionin;
- Ministria e Financave dhe Ekonomisë /Agjencia Kombëtare e Punësimit dhe Aftësive;
- Ministria për Evropën dhe Punët e Jashtme;
- Instituti i Statistikave (INSTAT).

	Emërtimi zyrtar:
	Shqipëria

	Kryeqyteti:
	Tirana

	Sipërfaqja:
	28,748 km2

	Popullsia:
	4,560,266 milionë banorë (regjistruar sipas Regjistrit Kombëtar të Gjendjes Civile)

	
	2,761,785 milionë banorë (popullsia mesatare për vitin 2023, sipas INSTAT-it)

	Gjuha:
	Gjuha zyrtare në Shqipëri është gjuha shqipe.

	
	Në territoret e banuara nga minoritetet, përveç gjuhës shqipe, flitet dhe gjuha greke, serbo‐kroate dhe maqedonase.


	Kufiri dhe shtete 
	Gjatësia e përgjithshme: 1079 km (tokësore: 717 km; detare: 362 km);

	kufitare:
	Shtetet kufitare: Mali i Zi 151 km, Kosova 112 km, Maqedonia e Veriut 172 km, Greqia 282 km.

1.2 Karakteristikat e vendit
Shqipëria është republikë parlamentare, me tri degët e pavarura të qeverisjes: legjislativi (Parlamenti), ekzekutivi (qeveria) dhe gjyqësori (gjykatat). Shqipëria ka një ndarje territoriale në 12 qarqe me kryeqytet Tiranën.
Referuar vendimit nr. 604, datë 20.10.2021, “Për përcaktimin e fushës së përgjegjësisë shtetërore të Ministrisë së Brendshme”, Ministria e Brendshme ushtron veprimtarinë e saj në përputhje me legjislacionin përkatës, ku ndër të tjera, ka fushë të përgjegjësisë shtetërore edhe menaxhimin e integruar të kufirit dhe migracionit. Struktura kryesore politikëbërëse dhe koordinuese me strukturat e tjera shtetërore dhe joshtetërore që operojnë në fushën e migracionit, është Drejtoria e Përgjithshme e Zhvillimit për Migracionin dhe Azilin.
Përgjegjësitë e autoriteteve përgjegjëse për trajtimin e të huajve janë shprehur në ligjin nr. 79/2021 “Për të huajt”. Ministria e Financave dhe Ekonomisë[footnoteRef:2], nëpërmjet strukturave të saj qendrore dhe vendore mbulon aspekte të migracionit për punësim dhe integrimit të të huajve. Marrëdhëniet me komunitetet shqiptare jashtë vendit janë në fokusin e Diasporës dhe Ministrisë së Evropës dhe Punëve të Jashtme, nëpërmjet shërbimit konsullor dhe sektorit për diasporën. [2:  Nga janari 2024, Ministria e Ekonomisë, Kulturës dhe Inovacionit.] 

Migracioni si një fenomen global, evropian, rajonal dhe kombëtar, përbën një aspekt të rëndësishëm të marrëdhënieve të Republikës së Shqipërisë me vendet fqinje, vendet anëtare të Bashkimit Evropian e me gjerë, si dhe një sfidë tepër angazhuese në kuadër të përpjekjeve të Shqipërisë për t’u anëtarësuar në Bashkimin Evropian.
Përgjithësisht Shqipëria vazhdon të konsiderohet si një vend origjine i emigrantëve ekonomikë, vend transit dhe destinacioni për imigrantët ekonomikë, azilkërkuesit dhe refugjatët. Migracioni në kontekstin shqiptar vazhdon të karakterizohet më shumë nga emigracioni ndërkombëtar i popullsisë vendëse dhe më pak nga imigracioni i të huajve në vend. Me fillimin e mijëvjeçarit të ri, modelet e migracionit dhe qëndrimi i shqiptarëve ndaj tij kanë ndryshuar për shkak të politikave shtrënguese të vendeve pritëse, veçanërisht që nga viti 2015, Shqipëria ka intensifikuar luftën kundër migracionit të parregullt, pas përballjes me flukset periodike të emigrantëve të larguar nga zonat e konfliktit.
Komunitetet shqiptare jashtë vendit aktualisht përbëhen nga pesë grupe kryesore:
A. emigrantët ekonomikë;
B. pjesëtarët e familjeve të emigrantëve ekonomikë;
C. studentët;
D. azilkërkuesit dhe refugjatët;
E. të miturit e pashoqëruar.
Grupet më të mëdha të këtij komuniteti përbëhen nga emigrantët ekonomikë, pjesëtarët e familjeve të emigrantëve ekonomikë dhe studentët.

[bookmark: _TOC_250024]2.1 Flukset migratore
Pas vitit 1990 Shqipëria është dominuar nga cikle emigracioni, të cilat mund të konsiderohen intensive, të parregullta dhe evoluese, si pasojë e veprimit të kombinuar të faktorëve shtytës ekonomikë dhe politikë. Gjatë gjithë periudhës evidentohet një fluks i vazhdueshëm emigracioni i shqiptarëve drejt Greqisë, Italisë, vendeve të tjera të BE‐së, SHBA‐së dhe Kanadasë.
Shqipëria ende mbart një potencial të lartë emigrator, favorizuar nga afërsia kulturore, gjuhësore dhe gjeografike, nga kostoja e ulët e emigracionit në vendet fqinje si Italia dhe Greqia, si edhe nga mundësitë ligjore për bashkim familjar në vendet kryesore pritëse të emigrantëve.
Ndër faktorët kryesorë të emigracionit të shtetasve shqiptarë dominojnë ato me natyrë ekonomike, si papunësia dhe varfëria, por edhe faktorë të tjerë të lidhur me shërbimet e shëndetit, bashkimin familjar apo mundësitë profesionale.
Referuar të dhënave zyrtare të EUROSTAT-it, numri i emigrantëve shqiptarë jashtë vendit rezulton si në tabelën 2.1.
Tabela 2.1.1 Emigrantët shqiptar sipas vendeve të destinacionit (2022 dhe 2023)
	SHTETI DESTINACIONIT
	EMIGRANTË SHQIPTARË

	
	Viti 2022
	Viti 2023

	Belgjikë
	6,201
	7,080

	Bullgari
	690
	772

	Çeki
	664
	733

	Gjermani
	69,957
	-

	Estoni
	58
	63

	Greqi
	319,690
	 315,771

	Spanjë
	2,918
	3,317

	Francë
	21,296
	22,076

	Kroaci
	2,977
	3,265

	Itali
	404,985
	376,351

	Qipro
	168
	159

	Luksemburg
	840
	913

	Hungari
	897
	857

	Maltë
	4,221
	4,494

	Holandë
	1,837
	1,931

	Austri
	2,622
	2,831

	Poloni
	855
	1,431

	Portugali
	98
	-

	Rumani
	1,168
	-

	Finlandë
	1,265
	1,637

	Suedi
	5,604
	5,473

	Norvegji
	485
	-

	Zvicër
	2,981
	3,350

	TOTALI*
	855,562
	755,913


* Numri total përfshin edhe vendet e tjera që nuk janë në tabelë.
Burimi: EUROSTAT.
Numri i imigrantëve në vitin 2022 ishte 13.963 persona: 51,9 % më shumë, krahasuar me një vit më parë. Numri i emigrantëve ishte 46.460 persona: 10,5 % më shumë, krahasuar me vitin 2021. Migracioni neto (diferenca midis imigrantëve dhe emigrantëve) ishte (-32.497) banorë më 2022.
Tabela 2.1.2 Shqiptarë dhe të huaj me qëndrim në Shqipëri në fund të vitit (2022‐2023).
Popullsia e Shqipërisë më 1 janar 2023 rezulton 2.761.785 banorë, duke pësuar një rënie me 1,1 %, krahasuar me 1 janarin 2022.
	2022
	2023

	Popullsia e Shqipërisë (1 janar)
	2.793.592
	2.761.785

	Të huaj me leje qëndrimi
	18.151
	21.460


Burimi: INSTAT, Drejtoria e Përgjithshme e Kufirit dhe Migracionit, Tiranë (të dhëna të përpunuara).

3. Migracioni i rregullt fokusuar në migracionin për punësim
[bookmark: _TOC_250021]3.1 Autoritetet përgjegjëse shtetërore
Ministria e Brendshme nëpërmjet Policisë së Shtetit (Departamenti për Kufirin dhe Migracionin) dhe Drejtorisë së Përgjithshme të Zhvillimit për Migracionin dhe Azilin (Drejtoria e Politikave për Antitrafikun dhe Migracionin), është përgjegjëse kryesore për menaxhimin e migracionit dhe integrimin e tij. Si autoriteti përgjegjës për trajtimin e të huajve që hyjnë, transitojnë apo qëndrojnë në territorin e Republikës së Shqipërisë, Departamenti për Kufirin dhe Migracionin pranë Policisë së Shtetit, i organizuar në nivel qendror dhe vendor, ka përgjegjësi për kontrollin e të huajve dhe marrjen e vendimeve në procedurat e aplikimit për vizë të të huajve për të hyrë në Republikën e Shqipërisë, kontrollit kufitar duke zbatuar kushtet dhe kriteret për të hyrë, qëndruar dhe kaluar transit në Republikën e Shqipërisë, si dhe pajisjen e të huajve me leje qëndrimi apo zgjatjen e qëndrimit. 
Ministria për Evropën dhe Punët e Jashtme është përgjegjëse për hartimin dhe zbatimin e politikës së vizave, si dhe negocimin e akteve të nevojshme të bashkëpunimit ndërkombëtar në fushën e migracionit, mbështetjen e emigrantëve shqiptarë jashtë vendit dhe mbrojtjen të drejtave të tyre, organizimin e diasporës shqiptare dhe të strukturimit të angazhimit të komuniteteve shqiptare jashtë vendit për zhvillimin ekonomik, shoqëror e politik të Shqipërisë.
Drejtoria e Çështjeve Konsullore është struktura përgjegjëse në Ministrinë për Evropën dhe Punët e Jashtme për trajtimin e të huajve, hartimin e politikave të hyrjes e qëndrimit të tyre në Republikën e Shqipërisë. Kjo drejtori harton politikat e aktivitetit të shërbimit konsullor, monitoron dhe drejton këtë aktivitet.
Agjencia Kombëtare e Diasporës është strukturë me misionin të përfaqësojë e nxisë politikat e bashkëpunimit dhe të ndërveprimit me të gjithë shqiptarët, duke nxitur e fuqizuar bashkëpunimin në të gjitha fushat me shqiptarët jashtë kufijve të Republikës së Shqipërisë dhe shtetet ku ata banojnë.
Ministria e Financave dhe Ekonomisë është përgjegjëse për hartimin dhe zbatimin e politikave shtetërore në fushën e punësimit, emigracionit dhe imigracionit të punës, arsimit dhe formimit profesional, marrëdhënieve të punës, inspektimit, sigurisë dhe shëndetit në punë, në fushën e sigurimeve shoqërore, si dhe procesin e bashkërendimit të punës për skemat e mbrojtjes shoqërore me vendet e tjera. MFE-ja është autoriteti shtetëror qendror, përgjegjës për trajtimin e marrëdhënieve të punësimit të të huajve në Republikën e Shqipërisë.
Agjencia Kombëtare e Punësimit dhe Aftësive zbaton legjislacionin e miratuar në fushën e imigrimit dhe emigrimit të punës. Autoriteti shtetëror përgjegjës, në nivel vendor, për punësimin e të huajve, është zyra përkatëse e punësimit. Kjo agjenci në nivelin qendror, si dhe në zyrat përkatëse vendore të punësimit, informojnë shtetasit e huaj mbi kriteret, dokumentacionin dhe procedurat që duhet të ndiqen për t’u punësuar në territorin e RSH-së dhe janë përgjegjëse për lëshimin e autorizimeve për punësim. 
Inspektorati Shtetëror i Punës dhe i Shërbimeve Shoqërore mbikëqyr zbatimin e kërkesave ligjore të legjislacionit të punës për sigurimin e kushteve të denja të punës, për mbrojtjen e punëmarrësve në ushtrimin e profesionit të tyre, për ligjshmëri në zbatimin e kohëzgjatjes së punës, për pagesën për punë të kryer në përputhje me legjislacionin, për sigurimin e çdo punëmarrësi, për higjienën dhe mirëqenien në vendin e punës, për punësimin e ligjshëm të fëmijëve, si dhe për çështje të tjera që lidhen ngushtë me marrëdhënien e punës.

Politika migratore shqiptare është e shprehur në Kushtetutë, si korniza garantuese e të drejtave dhe lirive të të huajve, e rregulluar me anë të legjislacionit në fuqi. Institucionet përgjegjëse për trajtimin e aspekteve të ndryshme të migracionit në Republikën e Shqipërisë, janë përgjegjëse për zbatimin politikave të veçanta migratore, sipas përcaktimeve në aktet ligjore dhe nënligjore me anë të të cilave është rregulluar politika migratore në Republikën e Shqipërisë.
Ndryshimi i kuadrit ligjor për migracionin gjatë viteve të fundit në frymën e legjislacionit të Bashkimit Evropian, ka synuar ndërtimin e një kornize të re të politikave migratore, për më shumë partneritet në menaxhimin global të migracionit. Kështu kuadri ligjor shqiptar ka shënuar mjaft përmirësime në aspektet e procedurave të dokumenteve të udhëtimit, vizave, punësimit, qëndrimit, bashkimit familjar etj. 
Kuvendi i Shqipërisë, me vendimin nr. 41/2022 ka ngritur nënkomisionin “Për diasporën dhe migracionin” në përbërje të komisionit të përhershëm Parlamentar për Politikën e Jashtme. Objekti dhe fusha e përgjegjësisë së këtij nënkomisioni janë çështjet e diasporës dhe fenomenit migrator të Shqipërisë.
Menaxhimi i migracionit trajtohet në një seksion të veçantë të Strategjisë Kombëtare për Zhvillim dhe Integrim (SKZHIE). SKZHIE vëren së pavarësisht progresit në menaxhimin me efektivitet të migracionit në Shqipëri, pas zbatimit të Strategjisë së parë Kombëtare për Migracionin (2005–2010) dhe Strategjisë për Riintegrimin e Shtetasve Shqiptarë të Kthyer (2010–2015), disa sfida mbeten të patrajtuara:
i. parandalimi i migrimit të parregullt nga vendi, keqpërdorimin e regjimit pa viza në zonën Shengen të BE‐së;
ii. kthimi i qëndrueshëm i shqiptarëve përmes ofrimit të mbështetjes për riintegrim;
iii. ndikimi i zhvillimit të migrimit duhet të forcohet, ndër të tjera me anë të promovimit të investimeve njerëzore dhe financiare të shqiptarëve që janë jashtë vendit për vendin;
iv. forcimi i strukturave të menaxhimit të migracionit dhe politikave paraprake të imigracionit dhe zbatimi i tyre bazuar në fakte solide dhe në përputhje me standardet ndërkombëtare, duke përfshirë sigurimin e të drejtave të njeriut të të gjithë emigrantëve.
Vizioni i SKZHIE-së konsiston në krijimin e një sistemi efektiv të qeverisjes së migracionit në Shqipëri, përmes realizimit të objektivave të mëposhtëm strategjikë:
- nxitja e kanaleve të sigurta dhe të rregullta për migrimin në Shqipëri me qëllim parandalimin e migracionit të parregullt, për të kanalizuar 70% të migrimit nga Shqipëria nëpërmjet marrëveshjeve të rregullta bilaterale;
 - rritja e ndikimit të zhvillimit të emigrimit duke krijuar mekanizma të favorshme ligjore dhe institucionale;
- rritja e qëndrueshmërinë së migracionit të kthimit me mbështetjen e riintegrimit të emigrantëve të kthyer;
 - zbatimi i avancuar i politikave të migracionit, në mënyrë që të sigurojë trajtimin e barabartë të shtetasve të vendeve të tjera dhe integrimin e tyre në Shqipëri, në përputhje me standardet ndërkombëtare;
- konsolidimi i politikës së migracionit, kuadrit ligjor, strukturave të menaxhimit dhe koordinimit, në mënyrë që të sigurohet reagim më i mirë ndaj sfidave të migracionit.
Gjatë vitit 2023, Ministria e Brendshme udhëhoqi punën për hartimin e Strategjisë së re Kombëtare për Migracionin[footnoteRef:3], e cila përmbush një nga detyrimet bazë të procesit të integrimit, duke forcuar kornizën e qeverisjes së migracionit dhe azilit në vend, në bashkëpunim me të gjithë aktorët kombëtarë. [3:  Më 2 maj 2024, Këshilli i Ministrave miratoi me VKM-në nr. 271, datë 2.5.2024, Strategjinë e re Kombëtare për Migracionit (SKM) 2024–2030 dhe Planin e saj të Veprimit 2024–2026.] 

Objektivi kryesor strategjik u përcaktua të jetë: “Qeverisja e efektshme e migracionit në Shqipëri, nëpërmjet adresimit dhe menaxhimit të problematikave dhe sfidave që lindin nga lëvizjet migratore, duke synuar rritjen e ndikimit të migracionit te zhvillimi, në të mirë të migrantëve dhe shoqërisë shqiptare”.
Qeveria shqiptare ka vendosur të arrijë objektivin kryesor strategjik, duke u përqendruar në katër qëllimet kryesore politike, si më poshtë:
- garantimi i qeverisjes strategjike të migracionit në Shqipëri;
- zhvillimi i politikave të efektshme për migracionin për motive punësimi, duke rritur ndikimin pozitiv të migracionit te zhvillimi socio-ekonomik kombëtar/lokal;
- promovimi i migracionit të rregullt, mbrojtja e të drejtave të migrantëve dhe integrimi i tyre në shoqërinë shqiptare;
- forcimi i sistemit të mbrojtjes ndërkombëtare, garantimi i të drejtave të azilkërkuesve dhe refugjatëve dhe ofrimi i zgjidhjeve të qëndrueshme.
Strategjia Kombëtare për Punësim dhe Aftësi 2019–2022, miratuar me vendim të Këshillit të Ministrave nr. 659, datë 10.10.2019, ka si qëllim të përgjithshëm të nxisë vende pune cilësore dhe mundësi për aftësi për gjithë femrat dhe meshkujt shqiptarë gjatë gjithë ciklit të jetës. Kjo strategji përqendrohet në katër përparësitë strategjike: nxitja e mundësive për punë të denjë nëpërmjet politikave të frytshme të tregut të punës, ofrimi i arsimit dhe formimit profesional cilësor për të rinjtë dhe të rriturit, nxitja e përfshirjes sociale dhe kohezionit territorial dhe fuqizimi i qeverisjes së tregut të punës dhe i sistemeve të kualifikimeve. 
Kuadri ligjor që rregullon punësimin e të huajve në Republikën e Shqipërisë është ligji nr. 79/2021 “Për të huajt” dhe aktet nënligjore të nxjerra në zbatim të tij, që rregullojnë dhe përcaktojnë kriteret, dokumentacionin dhe procedurat për trajtimin e marrëdhënieve të punësimit e të qëndrimit të të huajve në vendin tonë.
Për sa u përket politikave dhe shërbimeve migratore të Ministrisë për Evropën dhe Punët e Jashtme, ato përfshijnë ndër të tjera përmirësimin e trajtimit të të huajve në Shqipëri, nëpërmjet garantimit të të drejtave të të huajve kur vijnë në Shqipëri dhe bashkëpunimit me institucionet e tjera që trajtojnë të huaj, si dhe lehtësimit të kushteve të ardhjes të të huajve në Shqipëri, nëpërmjet heqjes stinore të vizave dhe përmirësimeve procedurale në dhënien e vizave.
3.3 Statistikat mbi imigrimin
Të huajt me leje qëndrimi në Shqipëri sipas vendit të origjinës, më 2023 kryesohen nga vendet e Evropës, duke zënë 70,9 % të të huajve gjithsej. Të huajt me origjinë nga Evropa janë 15.223 persona, duke shënuar një rritje me 14,5 % krahasuar me 2022. Të huajt me origjinë nga Azia janë 3.784, duke shënuar një rritje me 43,3 % krahasuar me 2022. Të huajt me origjinë nga Amerika, Afrika dhe Oqeania janë 2.453, duke pësuar një rritje me 10,8 % krahasuar me vitin 2022.
Figura 3.3.1 Të huajt me leje qëndrimi sipas kontinenteve, 2014–2023

Burimi: INSTAT.
Arsyet më të zakonshme të aplikimeve për leje qëndrimi të shtetasve të huaj në Shqipëri mbeten aktivitetet fitimprurëse, bashkimi familjar dhe studimi. 
Në fund të vitit 2023, numri i të huajve me leje qëndrimi në Shqipëri rezultoi 21.460 banorë, duke pësuar rritje me 18,2 %, krahasuar me vitin 2022. Numri i të huajve me leje qëndrimi dominohet nga meshkujt me 63,8 %, kundrejt femrave me 36,2 %. Numri i aplikimeve për leje qëndrimi në Shqipëri në vitin 2023 ishte 12.430 aplikime, duke shënuar një rritje me 22,7 %, krahasuar me vitin 2022. 
Të huajt me origjinë nga Kosova, Italia dhe Turqia përbëjnë numrin më të madh të të huajve me leje qëndrimi në Shqipëri në vitin 2023, respektivisht me 3.712, 3.375 dhe 1.693 banorë. Të huajt me origjinë nga Evropa rezultojnë 15.223 banorë në vitin 2023 dhe përbëjnë 70,9 % të të huajve gjithsej, kundrejt 73,3 % që përbënin më 2022.
Tabela 3.3.1 Leje qëndrimi/unike të lëshuara për herë të parë, sipas motivit:
	Motivi
	Autorizime

	Bashkim familjar
	1166

	Humanitare
	30

	E përhershme
	70

	Leje unike – punëmarrës 
	4522

	Leje unike – të vetëpunësuar/investitorë
	327

	Studim
	428

	Të tjera
	943

	Totali
	7486


Burimi: Departamenti i Kufirit dhe Migracionit.
Në zbatim të parashikimeve të ligjit nr. 79/2021, “Për të huajt”, shtetasit e huaj që dëshirojnë të qëndrojnë ligjërisht në territorin e Republikës së Shqipërisë për qëllime pune, aplikojnë dhe pajisjen me leje unike. Kjo leje integron në një leje të vetme miratimin për punësim dhe lejen e qëndrimit.
Gjithashtu, në varësi të shtetësisë, motivit për të cilin vijnë në Shqipëri, aktivitetit që do të ushtrojnë, si dhe kohëzgjatjes së qëndrimit, shtetasit e huaj pajisen me dokumentin e lejes së qëndrimit apo lejes unike në përputhje me motivin e dëshiruar. Për t’u pajisur me këto autorizime të huajt duhet të plotësojnë kriteret, procedurat dhe dokumentacionin e parashikuar në vendimin nr. 858, datë 29.12.2021, “Për përcaktimin e kritereve të procedurave dhe të dokumentacionit për hyrjen, qëndrimin dhe trajtimin e të huajve në Republikën e Shqipërisë”, i ndryshuar.
Autoriteti shtetëror përgjegjës për trajtimin e çështjeve të punësimit të të huajve është struktura që mbulon çështjet e punësimit Agjencia Kombëtare e Punësimit dhe Aftësive (AKPA) me drejtoritë rajonale të punësimit dhe aftësive (DRAKPA) në varësi të saj.
Tabela 3.3.2 Të huaj trajtuar nga AKPA-ja për vitet 2022–2023
	Shtetas të huaj me kontratë pune 
	Viti 2022
	Viti 2023

	Totali
	8305
	9825


Burimi: AKPA.
Gjatë vitit 2022, AKPA-ja lëshonte për shtetasit e huaj që deklarojnë punësimin e tyre akoma një dokument, i cili emërtohej “Vërtetim deklarimi për punësim”, ndërsa gjatë vitit 2023, punësimi i tyre deklarohej vetëm on-line. Nisur nga ky fakt, gjatë vitit 2022, AKPA-ja ka lëshuar 1.894 vërtetime punësimi dhe gjatë vitit 2023 punësimi është deklaruar nga 1.365 shtetas të huaj si në tabelën më poshtë:
Tabela 3.3.3 Të huaj të trajtuar nga AKPA-ja dhe drejtoritë rajonale, për vitin 2022–2023
	Institucioni
	Të huaj
2022
	Të huaj 
2023

	Berat
	96
	302

	Dibër
	9
	51

	Durrës
	1447
	2006

	Elbasan
	295
	331

	Fier
	472
	592

	Gjirokastër
	27
	98

	Korçë
	29
	110

	Kukës
	9
	71

	Lezhë
	194
	424

	Shkodër
	232
	435

	Tiranë
	3409
	4207

	Vlorë
	485
	1208

	Dr. e Përgjithshme AKPA
	1601
	

	Totali
	8305
	9825


Burimi: AKPA.
Me bërjen të mundur të implementimit të modulit të ri, aplikim për leje unike/qëndrimi (leje qëndrimi me motiv punësimi), nëpërmjet portalit e-Albania, AKPA-ja nuk pajis me dokumente pune shtetasit e huaj por miraton punësimin, online, nëpërmjet ndërveprimit në sistem për punësimin e tyre, pas plotësimit të të gjitha kritereve ligjore. Gjatë vitit 2023, nga AKPA-ja, janë dhënë on-line në total 9.825 miratime, nga të cilat 8.910 dhënë për aplikime të bëra për herë të parë dhe 2.300 për shtetase të huaja, femra.
Procedura e “Miratim punësimi” për shtetas të huaj, ka qenë pozitive për 8.460 persona, nga të cilët 1.295 janë shtetas të huaj nga Turqia, 1.285 nga Bangladeshi, 1.045 nga India dhe 777 shtetas të huaj nga Nepali.
Tabela 3.3.4 Miratime punësimi 2023
	Shtetësia 
	Miratime punësimi viti 2023 

	Turke 
	1295

	Bangladesh 
	1285

	Indi
	1045

	Nepal
	777


Burimi: AKPA.
Sektorët ekonomikë me numrin më të madh të kërkesave nga shtetas të huaj për periudhën janar–dhjetor 2023, janë si më poshtë:
Tabela 3.3.5 Sektori i aktivitetit 2023
	Sektori i aktivitetit 
	Viti 2023

	Akomodim shërbim ushqimor 
	1094

	Sektori i ndërtimit
	999

	Aktivitete të tjera shërbimi
	985

	Sektori i tregtisë me shumicë dhe pakicë
	848


Burimi: AKPA.
Siç edhe përcaktohet në nenin 80, të ligjit nr. 79/2021 për të huajt, shtetas të Shteteve të Bashkuara të Amerikës, anëtarët e familjes së shtetasve të SHBA-ve, shtetas të vendeve anëtare të Bashkimit Evropian dhe të zonës Shengen dhe anëtarët e familjeve të tyre, që nuk janë shtetas të këtyre vendeve dhe që janë me qëndrim të ligjshëm në Republikën e Shqipërisë, shtetasit e njërit prej vendeve të Ballkanit Perëndimor, Bosnjë-Hercegovinës, Malit të Zi, Kosovës, Serbisë dhe Maqedonisë së Veriut, deklarojnë punësimin e tyre pranë zyrave përkatëse. Gjatë vitit 2023, janë deklaruar në total 1.365 shtetas të huaj, nga të cilët 712 italianë, 132 rumunë, 89 polakë dhe 82 gjermanë. 

Tabela 3.3.6 Ndarja sipas shtetësisë:
	Shtetësia 
	Deklarime punësimi viti 2023

	Italiane 
	712

	Rumune
	132

	Polake
	89

	Gjermane 
	82


Burimi: AKPA.

Tabela 3.3.7 Ndarja sipas sektorit të aktivitetit:
	Sektori i aktivitetit
	Deklarime punësimi 2023

	Aktivitete të tjera shërbimi
	186

	Sektori i transportit dhe magazinimit,
	160

	Aktivitete të organizatave dhe organizmave ndërkombëtare,
	153

	Sektori i tregtisë me shumicë dhe pakicë
	152


Burimi: AKPA.
Gjatë vitit 2022, AKPA-ja lëshonte për këta shtetas një dokument “Vërtetim deklarimi për punësim”, ndërsa gjatë vitit 2023 punësimi i tyre deklarohej vetëm online.
Tabela 3.3.8 Shtetasit e huaj sipas përcaktimit të nenit 80
	Institucioni
	Vërtetime punësimi 
	Deklarime punësimi 

	
	2022
	2023

	Berat
	36
	98

	Dibër
	1
	0

	Durrës
	213
	160

	Elbasan
	19
	9

	Fier
	35
	81

	Gjirokastër
	19
	7

	Korçë
	18
	39

	Kukës
	2
	27

	Lezhë
	43
	27

	Shkodër
	62
	81

	Tiranë
	859
	666

	Vlorë
	161
	170

	Dr. e Përgjithshme AKPA
	426
	

	Totali
	1894
	1365


Burimi: AKPA.
[bookmark: _TOC_250019]4. Migracioni i parregullt në vend
[bookmark: _TOC_250018]4.1 Autoritetet përgjegjëse
Ministria e Brendshme, nëpërmjet strukturave të Policisë së Shtetit (Departamenti për Kufirin dhe Migracionin, Departamenti për Policinë Kriminale) dhe Drejtorisë së Përgjithshme për Zhvillimin e Migracionit dhe Azilit në Ministrinë e Brendshme, ka përgjegjësinë kryesore në menaxhimin e migracionit të parregullt.
Departamenti për Kufirin dhe Migracionin (DKM), nëpërmjet strukturave të saj qendrore dhe vendore, është përgjegjës për:
- parandalimin dhe luftën ndaj migracionit të parregullt nëpërmjet menaxhimit të integruar të kufijve;
- kontrollit të ligjshmërisë së qëndrimit të të huajve në territor;
- marrjen e masave për ndalimin e të huajve të parregullt në territor;
- largimin vullnetar, dëbimin dhe kthimin e tyre në vendin e origjinës apo në vendin transit nga kanë ardhur;
- zbatimin e marrëveshjeve të ripranimit me vendet e tjera;
- pritjen, intervistimin e shtetasve shqiptarë emigrantë të parregullt të kthyer në kufi;
- informimin e tyre mbi mundësitë e riintegrimit në vend;
- bashkëpunimit rajonal dhe më gjerë në fushën e shkëmbimit të të dhënave statistikore mbi migracionin e parregullt dhe paralajmërimin e hershëm;
- përzgjedhjen e të huajve të parregullt në kufi a territor dhe referimin e tyre në mekanizmin përkatës;
- identifikimin dhe trajtimin e viktimave/viktimave të mundshme të trafikimit të personave në zbatim të Mekanizmit Kombëtar të Referimit dhe Procedurave Standarde të Veprimit për identifikimin;
- referimin dhe asistimin e viktimave/viktimave të mundshme të trafikimit, përfshirë dhe të miturit e pashoqëruar, për luftën kundër trafikimit dhe kontrabandimit të personave. 
Me qëllim kontrollin dhe menaxhimin efektiv të migracionit të parregullt, Departamenti për Kufirin dhe Migracionin bashkëpunon dhe ndërvepron me Drejtorinë e Politikave të Azilit, Shtetësisë dhe të Huajve, në Ministrinë e Brendshme, e cila mbulon çështjet për azilin dhe refugjatët në Shqipëri. Ajo është përgjegjëse për trajtimin e aplikimeve, procedimin, shqyrtimin e dëgjimeve dhe grumbullimin e të dhënave të tjera të nevojshme për plotësimin e dokumentacionit për çdo aplikim për azil.
Drejtoria e Politikave për Antitrafikun dhe Migracionin në Ministrinë e Brendshme merret me monitorimin, bashkërendimin, nxitjen dhe orientimin e veprimtarisë së strukturave qendrore/vendore në çështjet e parandalimit dhe luftës kundër trafikimit të personave, në zbatim të Planit Kombëtar të Veprimit të Luftës kundër Trafikimit të Personave, si dhe të çështjeve të migracionit, në veçanti të Strategjisë Kombëtare për Migracionin dhe Planit të Veprimit.
[bookmark: _TOC_250017]4.2 Kuadri ligjor
Kuadri ligjor shqiptar për migracionin ka shënuar mjaft përmirësime. Ligji nr. 79/2021 “Për të huajt” dhe aktet nënligjore në zbatim të tij janë përafruar me 15 direktiva të acquis të Bashkimit Evropian. Aspektet e rregulluara në legjislacionin në fuqi janë kryesisht: në kuadër të luftës kundër migracionit të paligjshëm, procedurave për trajtimin e të huajve të parregullt, trajtimin e të miturve të pashoqëruar, hyrjen/qëndrimin e paligjshëm të të huajve, punësimin e paligjshëm të tyre, martesat fiktive, ndalimin në qendrën e mbyllur, dëbimin/largimin, si dhe masat ndëshkimore dhe ekzekutimin e tyre.
Ligji nr. 10/2021 “Për azilin në Republikën e Shqipërisë”, përafruar po ashtu pjesërisht me një sërë Direktivash të Këshillit dhe Parlamentit Evropian, ka për qëllim parashikimin e kushteve e të procedurave për dhënien dhe heqjen e azilit, mbrojtjen plotësuese dhe mbrojtjen e përkohshme në Republikën e Shqipërisë, të drejtat dhe detyrimet e azilkërkuesve, refugjatëve dhe personave nën mbrojtje të përkohshme dhe plotësuese, përmbajtjen e statusit të refugjatit dhe mbrojtjes plotësuese, të drejtën për bashkim familjar si dhe përcaktimin e kushteve për integrimin e refugjatëve e të personave nën mbrojtje plotësuese në Republikën e Shqipërisë. 
Ndër politikat migratore të Ministrisë e Brendshme, mund të veçohet Strategjia Ndërsektoriale e Menaxhimit të Integruar të Kufirit 2020–2027 dhe Plani i Veprimit 2021–2023, si dhe Plani Kombëtar i Veprimit për Luftën kundër Trafikimit të Personave 2021–2023.
Strategjia Ndërsektoriale e Menaxhimit të Integruar të Kufirit 2020–2027 dhe Plani i Veprimit 2021–2023, miratuar me VKM-në nr. 117, datë 16.12.2020, është konceptuar për bashkërendim dhe bashkëpunimin ndërmjet të gjithë autoriteteve dhe agjencive të përfshira në sigurinë kufitare dhe lehtësimin e tregtisë, me qëllim përsosjen e sistemeve të efektshme dhe me rendiment të menaxhimit të integruar të kufirit, me synim arritjen e qëllimit për të pasur kufij të hapur por të kontrolluar dhe të sigurt. 
Meqenëse Plani Kombëtar i Veprimit për Luftën kundër Trafikimit të Personave (PKV) 2021–2023, përfundoi në dhjetor 2023, Ministria e Brendshme me mbështetjen e OSBE-së, filloi procesin e përgatitjes së Planit të ri Kombëtar të Veprimit për Luftën kundër Trafikimit të Personave 2024–2025. 
Gjatë muajit shtator–tetor 2023, Drejtoria e Politikave të Antitrafikut dhe Migracionit zhvilloi 5 takime me anëtarët e Komiteteve Rajonale Antitrafik në disa qarqe, ku u diskutua mbi zbatimin e PKV-së për Luftën kundër Trafikimit të Personave 2021–2023, si dhe problematikat e adresuara nga pjesëmarrësit shërbyen si udhërrëfyes gjatë hartimit të planit të ri kombëtar të veprimit 2024–2025. Më datë 26 tetor u prezantua drafti i Planit, tek anëtarët e MKR-së, të cilët përcollën komente dhe sugjerime lidhur me aktivitetet që do të parashikohen në të. Dokumenti u publikua për konsultim publik përmes Regjistrit Elektronik për Njoftimet dhe Konsultimet, RENJK, si dhe u dërgua për mendim dhe bashkërendim te ministritë e linjës dhe institucionet përgjegjëse për zbatimin e tij.
Ky dokument është vazhdim i përpjekjeve dhe objektivave antitrafikim të parashikuar në Strategjinë kundër Krimit të Organizuar dhe Krimeve të Rënda 2021–2025 dhe Planin Kombëtar të Veprimit për Luftën kundër Trafikimit të Personave 2021–2023, por të përshtatura me ndryshimet dinamike të formave dhe tendencave të trafikimit, vizionit të qeverisë, reformave të ndërmarra në fushën e antitrafikut si dhe detyrimeve në kuadër të integrimit të Shqipërisë në Bashkimin Evropian, proceseve rajonale dhe ndërkombëtare. 
Misioni i PKV-së është promovimi i një reagimi efektiv, adekuat dhe të bashkërenduar për parandalimin dhe luftën kundër trafikimit të personave të bazuar në bashkëpunimin ndërkombëtar, bashkëpunimin efektiv ndërinstitucional brenda vendit, pjesëmarrjen e viktimave/viktimave të mundshme të trafikimit dhe përfshirjen së shoqërisë civile dhe komunitetit. Plani synon që të adresojë sa më qartë të gjithë aksionin e strukturave shtetërore dhe jo shtetërore në luftën kundër trafikimit të personave, duke zhvilluar me tej praktikat e mira të krijuara, intensifikimin e përpjekjeve për të realizuar ndërhyrjet që nuk kanë pasur sukses në zbatimin e PKV 2021–2023, si dhe t’u përgjigjet rekomandimeve të raporteve ndërkombëtare[footnoteRef:4].  [4:  Plani Kombëtar i Veprimit për Luftën kundër Trafikimit të Personave 2024–2025, u miratua me VKM-në nr. 458, datë 10.7.2024. 
] 

4.3 Menaxhimi i migracionit të parregullt
Bashkëpunimi në fushën e kthimit/ripranimeve 
Gjatë vitit 2023, Departamenti për Kufirin dhe Migracionin ka ndjekur dhe zhvilluar procesin institucional dhe procedural në fushën e kthimit/ripranimeve, duke e pasqyruar atë në zhvillimet e reja ligjore, si më poshtë: 
- janë draftuar dhe dërguar për ndjekje të procedurave të parashikuara marrëveshjet e ripranimit me vende të origjinës si Egjipti, Bangladeshi dhe Tunizia;
- janë finalizuar një sërë aktesh nënligjore në zbatim të ligjit për të huajt, në ndihmë të rregullimit të migracionit të parregullt, asistencës në transit për qëllim kthimin në rrugë ajrore, si dhe operacionet e kthimit apo operacionet e përbashkëta të kthimit në rrugë ajrore.
Nga viti 2023, Departamenti për Kufirin dhe Migracionin është përfituesi kryesor i projektit rajonal për rritjen dhe fuqizimin e kapaciteteve të ripranimit, financuar nga Qeveria Daneze dhe menaxhuar nga Zyra Rajonale IOM Beograd. Ky projekt i shtrin efektet e saj për periudhën kohore nga 2021 deri më 2024. 
Kërkesa ripranimi të shtetasve shqiptarë (madhorë) nga vende të BE-së dhe rajoni 
Gjatë vitit 2023, në zbatim të marrëveshjeve së ripranimit Shqipëri/Komuniteti Evropian dhe marrëveshjeve dypalëshe të ripranimit, janë trajtuar dhe kthyer përgjigje për 407 kërkesa për shtetas madhorë. Shumica e tyre kanë ardhur nga Gjermania 166 kërkesa dhe Mbretëria e Bashkuar 108.
Tabela 4.3.1 Sipas shteteve:
	Nr.
	Shteti
	Kërkesa 2023

	1
	Gjermania
	166

	3
	Belgjika
	67

	4
	Mbretëria e Bashkuar
	108

	2
	Franca
	18

	5
	Polonia
	0

	8
	Finlanda
	6

	7
	Luksemburgu
	10

	9
	Holanda
	22

	10
	Suedia
	0

	10
	Kosova
	1

	11
	Bullgaria
	8

	12
	Mali i Zi
	0

	13
	Norvegjia
	0

	14
	Italia
	0

	15
	Spanja
	1

	
	Totali
	407


Burimi: DKM.
Kërkesa për ripranimin e të miturve shqiptarë të pashoqëruar nga vende të BE-së dhe rajoni
Gjatë vitit 2023, janë trajtuar 30 kërkesa për riatdhesimin e shtetasve shqiptarë të mitur të pashoqëruar, shumica nga Gjermania 17 kërkesa dhe Franca 5.
Tabela 4.3.2 Sipas shteteve:
	Nr.
	Shteti
	Kërkesa për ripranim të mitur

	
	
	2023
	

	
	
	Totali
	Poz.
	Neg.
	
	
	

	1
	Gjermania
	17
	17
	-
	
	
	 

	3
	Franca
	5
	5
	 -
	
	
	 

	4
	Suedia
	2
	2
	.-
	
	
	 

	2
	Greqia
	 1
	1 
	 -
	
	
	 

	5
	Italia
	 2
	2 
	 -
	
	
	 

	6
	Kosova
	3
	3
	
	
	
	

	-
	Totali
	30
	30
	-
	
	
	


Burimi: DKM.
Theksojmë se për trajtimin e kërkesave dhe ndjekjen e procedurave për kthim/ripranim të të miturve të pashoqëruar, bashkëpunuesi kryesor i Departamentit për Kufirin dhe Migracionin është Agjencia Shtetërore për Mbrojtjen dhe të Drejtat e Fëmijës.
Operacionet e riatdhesimit nga Franca me eskortë shqiptare 
Gjatë vitit 2023, janë kryer 16 operacione me eskortë shqiptare për riatdhesimin e shtetasve shqiptarë dhe janë kthyer 526 shtetas (përkatësisht nga Franca 482, Belgjika 2, Spanja 42).
Tabela 4.3.3 Numri i operacioneve dhe shtetasit e kthyer deportivë
	Viti
	2023

	Operacione
	16

	Shtetas të kthyer deportivë
	526


  Burimi: DKM.

Kthimi vullnetar dhe kthimi vullnetar i asistuar për shtetas të vendeve të treta
Gjatë vitit 2023 janë trajtuar në total 9 kërkesa për shtetas të huaj, për kthim vullnetar dhe kthim të asistuar nga IOM. Nga këto, 3 shtetas të huaj, janë kthyer vullnetarisht në vendin e origjinës me asistencën e IOM- it, ndërsa 6 shtetas të tjerë janë kthyer vullnetarisht në vendin e origjinës. Ndërsa 6 shtetas të huaj, me kërkesën e tyre e kanë anuluar kthimin për në vendin e origjinës me asistencën e IOM.
4.4 Statistikat
Në vendet e Ballkanit Perëndimor migracioni i parregullt me prejardhje afrikane dhe aziatike (nga vendet e LMAV – Lindja e Mesme dhe Afrika Veriore) që tenton t’i përdorë vendet e këtij rajoni për të arritur më pas në vendet e Bashkimit Evropian, ka shumë vite që është konstatuar si fenomen, dhe format e zhvillimit të tij janë nga më të ndryshmet.
Ky migracion mund të konsiderohet si i përzier, që do të thotë se arsyet e evolimit të tij në përmasa kaq të mëdha janë konfliktet e luftës, luftërat e brendshme civile, faktorët e vështirë ekonomikë e socialë të hasura në shumë prej tyre, konfliktet dhe dhuna fetare etj. Ky trend ka përfshirë prej disa vitesh edhe vendet e Ballkanit Perëndimor (e identifikuar si Western Balkan Route), ku përfshihet edhe Shqipëria. 
Gjatë vitit 2023, Departamenti për Kufirin dhe Migracionin ka trajtuar sipas procedurave standarde të punës, shtetasit e huaj të kapur në situatë të parregullt, më konkretisht:
- 4.874 shtetas të huaj imigrant të parregullt të hyrë për herë të parë;
- 1.756 shtetas të huaj imigrant të parregullt të hyrë si përsëritës.
Në total gjatë vitit 2023 numri i imigrantëve të parregullt të kapur ishte 6.630.
Në krahasim me vitin 2022, ku janë kapur 8.335 të huaj imigrant të parregullt, gjatë vitit 2023 konstatojmë një rënie me 1.705 persona.
Tabela 4.4.1 Të huaj të evidentuar të parregullt dhe azilkërkues për vitet 2022–2023.
	Viti
	Të huaj të parregullt
	Azilkërkues
	

	2022
	8.335
	89
	

	2023
	6.630
	255
	


Burimi: Departamenti për Kufirin dhe Migracionin.
Nga analiza e të dhënave për vitin 2023, konstatohet se Shqipëria vijon të mbetet një vend tërheqës për t’u përdorur si vend transit drejt vendeve të BE-së dhe numri i imigrantëve të parregullt, si përsëritës, shënon rritje.
Nga intervistat e kryera me imigrantët është konstatuar së në shumicën e rasteve e vazhdojnë rrugëtimin e tyre vetë (pa lehtësues) dhe si modus operandi më i përdorur nga ata është se kur kapen nga shërbimet e Policisë Kufitare, kërkojnë azil dhe më pas akomodohen në Qendrën Kombëtare për Azilkërkues. Meqë Qendra e Azilit është një qendër e hapur, ata largohen dhe përdorin taksi ose mjete të transportit publik për të shkuar në Shkodër, nga ku synojnë të arrijnë në kufirin shqiptaro‐malazez.
Rreziku i paraqitur nga këto të dhëna është fakti se mund të riaktivizohen rrjete të trafikantëve shqiptarë në bashkëpunim me ata të huaj, për të ofruar dhënie ndihmë kundrejt pagesave fitimprurëse. 

Tabela 4.4.2 Të huaj refuzuar në hyrje sipas llojit të PKK (2022–2023)
	KUFIRI/VITI
	2022
	2023

	Tokësor
	111
	156

	Ajror
	994
	639

	Detar
	7
	23

	Totali 
	1112
	818


Burimi: Departamenti për Kufirin dhe Migracionin.

Referuar të dhënave, refuzimet kanë ndodhur për arsye të mungesës së dokumenteve të udhëtimit dhe të automjeteve, ekzistenca e dokumentave të pavlefshme, mungesa e vizës, tejkalimi i afatit të qëndrimit, mungesa e mjeteve financiare, si dhe mos justifikimi i qëllimit të udhëtimit.
Shtetasit shqiptarë dhe të huaj që kthehen nga policitë e vendeve të tjera në kufi, u nënshtrohen procedurave të posaçme të pritjes, intervistimit dhe më pas përzgjedhjes. Një nga qëllimet e procesit të përzgjedhjes është edhe vlerësimi i vulnerabiliteteve dhe nevojave apo treguesve të trafikimit të qenieve njerëzore. 
Referuar të dhënave të administruara nga Drejtoria e Politikave për Antitrafikun dhe Migracionin në Ministrinë e Brendshme, për vitin 2023 janë identifikuar dhe referuar gjithsej 165 viktima/viktima të mundshme trafikimi. 
Tabela 4.3 i referohet statusit, grup-moshës, gjinisë dhe kombësisë së viktimave dhe viktimave të mundshme të trafikimit për vitin 2022 dhe 2023.

Tabela 4.4.3 Viktima trafikimi/viktima të mundshme trafikimi (2022–2023)
	  VITI
	2022
	2023

	Statusi
	Viktima trafikimi
	2
	1

	
	Viktima të mundshme trafikimi
	110
	164

	Mosha
	Të rritur
	38
	56

	
	Fëmijë
	74
	109

	Gjinia
	M
	31
	50

	
	F
	81
	115

	Shtetësia
	Shqiptarë
	109
	161

	
	Të huaj
	3
	4


 Burimi: Sektori Antitrafik, Ministria e Brendshme.
[bookmark: _TOC_250015]
5. Kthimi, ripranimi dhe riintegrimi
[bookmark: _TOC_250014]5.1 Autoritetet përgjegjëse
Ministria e Brendshme nëpërmjet strukturës së Departamentit për Kufirin dhe Migracionin në Policinë e Shtetit dhe Ministria për Evropën dhe Punët e Jashtme, nëpërmjet strukturës së çështjeve konsullore, kanë përgjegjësinë kryesore për hartimin e politikave për kthimin/ripranimin e të huajve me qëndrim të paligjshëm në Shqipëri, si dhe për implementimin e instrumenteve juridike dypalëshe dhe shumëpalëshe (marrëveshje ripranimi), me qëllim ndjekjen dhe kryerjen e procedurave të kthim/ripranimit të shtetasve të saj, kthimet vullnetare, zbatimi i të cilave asistohet kryesisht nga Organizata Ndërkombëtare për Migracionin në Shqipëri (IOM).
Zbatimi i kthimeve/ripranimeve mbështetet nga oficerët e kontaktit dhe stafet konsullore shqiptare jashtë vendit, që marrin pjesë në praktikat e bashkëpunimit me autoritetet të vendeve përkatëse për të mbështetur kthimin e personave. Si rezultat i refuzimit të azilkërkimit për shtetas shqiptarë në disa shtete të BE‐së, kthimet pas përfundimit të procesit të azilkërkimit, nga një natyrë deportuese janë konvertuar në kthime vullnetare. Bisedimet dypalëshe i kanë paraprirë fenomenit të kthimit vullnetar kryesisht nëpërmjet fluturimeve speciale nga shtete të BE‐së si: Gjermania, Franca, Mbretëria e Bashkuar, Suedia etj. Pjesa më e madhe e fluturimeve të kësaj natyre koordinohen nga Frontex-i (Agjencia Evropiane e Menaxhimit të Kufijve dhe Rojës Bregdetare).
Për sa i përket procesit të riintegrimit janë të përfshira shumë institucione të nivelit qendror dhe vendor, që merren me zbatimin e politikave për riintegrimin e personave të riatdhesuar. Institucionet në nivelin qendror të përfshira në zbatimin e politikave të riintegrimit janë: Ministria e Brendshme, Ministria e Financave dhe Ekonomisë, Ministria për Evropën dhe Punët e Jashtme, Ministria e Shëndetësisë dhe Mbrojtjes Sociale, Ministria e Arsimit dhe Sportit, si dhe Ministria e Bujqësisë dhe Zhvillimit Rural. 
Ministria për Evropën dhe Punët e Jashtme, bashkërendon veprimet me strukturat e Ministrisë së Brendshme për zbatimin e marrëveshjeve bilaterale dhe multilaterale të ripranimit të shtetasve.  
Ministria e Shëndetësisë dhe Mbrojtjes Sociale është përgjegjëse për të kontribuar në sigurimin e aksesit në kujdes shëndetësor dhe mbrojtjes dhe përfshirjes sociale dhe përkujdesjes sociale e shanseve të barabarta, në zbatim legjislacionit në fuqi. Ajo mbështet integrimin e emigrantëve të kthyer dhe migrantëve të brendshëm në sistemin shëndetësor, të sigurimeve shëndetësore dhe mbrojtjes sociale. 
Ministria e Arsimit dhe Sportit është përgjegjëse për të kontribuar në integrimin e shtetasve të huaj dhe shqiptarëve të kthyer në Shqipëri në fushën e arsimimit, kulturës dhe shkencës.
[bookmark: _TOC_250013]5.2 Kuadri ligjor
Në fushën e trajtimit të migracionit të parregullt duke siguruar kthimin efikas dhe të qëndrueshëm, për Shqipërinë vazhdon të jetë prioritet në veçanti kthimi vullnetar. Në përputhje me direktivën e kthimit, politika e kthimit në Shqipëri mbështet kthimin vullnetar të personave, të cilët janë subjekt i një detyrimi për t’u larguar nga territori i Shqipërisë.
Kuadri ligjor për të huajt, konkretisht ligji nr. 79/2021, “Për të huajt”, si dhe aktet nënligjore në zbatim të tij, veçanërisht udhëzimi i ministrit të Brendshëm nr. 174, datë 12.9.2022, “Mbi procedurat e trajtimit të të huajve me qëndrim të parregullt në territorin e Republikës së Shqipërisë”, rregullon çështje dhe politika mbi:
- kthimin, ripranimet dhe riintegrimin e qëndrueshëm të të kthyerve;
- largimin, dëbimin, ndalimin;
- mbrojtjen e të drejtave dhe lirive themelore të imigrantëve dhe mbrojtjen e të dhënave personale;
- masat ndëshkimore dhe ankimimin;
- integrimin e imigrantëve etj.
Ministria e Financave dhe Ekonomisë, nëpërmjet drejtorive në përbërje të saj dhe Agjencisë Kombëtare të Punësimit dhe Aftësive (AKPA), ushtron veprimtarinë e saj në përputhje me legjislacionin përkatës dhe është përgjegjëse për riintegrimin e shtetasve shqiptarë të kthyer, konkretisht në: 
- fushën e zhvillimit dhe monitorimit të politikave shtetërore për emigrimin për motive punësimi dhe çështjet e lidhura me të si punësimin, arsimin dhe formimin profesional dhe marrëdhëniet e punës;
- përfshirjen e kategorisë së shtetasve shqiptarë të kthyer me probleme ekonomike në grupet e veçanta të punëkërkuesve të papunë, që përfitojnë nga programet e nxitjes së punësimit;
- identifikimin e nevojave ekzistuese për formimin profesional të shtetasve shqiptarë të kthyer;
- ofrimin e trajnimeve falas në drejtoritë rajonale të formimit profesional publik të shtetasve shqiptarë të kthyer me probleme ekonomike;
- ngritjen dhe funksionimin e sporteleve të migracionit në të gjitha drejtoritë rajonale dhe zyrat vendore të punësimit;
- bashkërendimin e punës për zbatimin e politikave në fushën e riintegrimit të emigrantëve të kthyer, në nivelin qendror dhe nivelin vendor.
Prej vitit 2010, në varësi të AKPA-së funksionojnë sportelet e migracionit (SM), të cilat janë ngritur pranë të gjitha drejtorive rajonale dhe zyrave vendore të punësimit. Sportelet e migracionit janë pjesë e rëndësishme e mekanizmit të mbështetjes për riintegrim. Këto struktura shërbejnë si pikë kyçe në nivel vendor për të mbledhur të dhëna të hollësishme për shtetasit shqiptarë të kthyer, të cilët paraqiten vullnetarisht pranë tyre. Sportelet e Migracionit kryejnë funksionet e mëposhtme:
i. intervistimin e shtetasve shqiptarë të kthyer që paraqiten vullnetarisht në sportel;
ii. dhënie informacioni për shërbimet publike dhe ato private, në përputhje me nevojat e identifikuara (kur ekzistojnë);
iii. referim te shërbimet publike dhe ato private (kur ekzistojnë), si dhe projekte specifike të shoqërisë civile në përputhje me nevojat e tyre.
5.3 Statistika
Statistika mbi shtetasit e huaj të kthyer
Në vitin 2023, 6.630 të huaj janë kapur apo të konstatuar në situatë të parregullt. Për ta procedohet për t’i larguar me procedura ripranimi, kryesisht drejt vendeve të qëndrimit të fundit, nga kanë tranzituar. Lidhur me imigrantët e parregullt të kapur, vihet re që nga 6,630 në total, 4,169 janë kapur në territorin kufitar, 2,389 në territorin e brendshëm dhe 72 në pikat kufitare.
Nga një total prej 6,630 imigrantë të kapur, 61 janë pajisur me urdhër dëbimi dhe mbyllur në qendrën e mbyllur në Karreç, 255 janë azilkërkues, 6,314 janë pajisur me urdhra largimi vullnetar dhe 14 shtetas të pajisur me një nga urdhrat kanë qenë shtetas të vendeve të BE-së.
Shqiptarët e kthyer
Duke analizuar flukset migratore në tërësi, karakteristikë për flukset migratore në Shqipëri mbetet intensifikimi i kthimit të emigrantëve shqiptarë gjatë vitit 2023, i lidhur kryesisht me kthimet e emigrantëve azilkërkues ose të konstatuar me qëndrim të parregullt në vendet e Bashkimit Evropian.
Tipologjitë e emigrantëve shqiptarë të kthyer gjatë vitit 2023, ishin kryesisht:
i. kthimi vullnetar i emigrantëve ekonomikë;
ii. kthimi i të miturve të shoqëruar ose jo nga prindërit;
iii. kthimi i migrantëve të parregullt;
iv. kthimi i azilkërkueve që nuk kanë përfituar azil.
Tabela në vijim paraqet numrin e shtetasve shqiptarë të kthyer nga vendet e BE‐së në dy vitet e fundit dhe numri i operacioneve të përbashkëta të koordinuara me FRONTEX-in.
Tabela 5.3.1 Shtetas shqiptarë të kthyer për vitet 2022 dhe 2023
	Viti
	
	Numri i i të kthyerve
	

	2022
	
	7.419
	

	2023
	
	8.224
	


 Burimi: Departamenti për Kufirin dhe Migracionin.
Pjesa më e madhe e kthimeve të shtetasve shqiptare nga vendet e BE‐së dhe vendet fqinje është bërë me operacione të përbashkëta riatdhesimi. Gjatë vitit 2023 janë kthyer 8.224 shtetas shqiptarë, duke shënjuar rritje krahasuar me 7.419 të vitit 2022.
Gjatë vitit 2023 nga 8.224 shtetas shqiptarë të kthyer deportivë, 1.439 janë kthyer vullnetarisht dhe 5.980 me kthim të detyruar. Numri total i meshkujve ishte 7.077 dhe femrave 342.
Sipas të dhënave të Eurostat, numri i aplikimeve për azil, për herë të parë, të shtetasve shqiptarë në vendet e BE-së dhe zonës Schengen, për vitin 2023 ishte 7,015 aplikime. Në këtë kontekst vërehet një rënie e ndjeshme e aplikimeve krahasuar me vitin 2022, kur u regjistruan 10,745 aplikime për herë të parë.
6. Integrimi
[bookmark: _TOC_250010]6.1 Autoritetet përgjegjëse
Ministria e Brendshme ka përgjegjësinë e përgjithshme në fushën e migracionit dhe integrimit, megjithatë në Shqipëri nuk ka një sistem të specializuar institucional për koordinimin e integrimit dhe shtetësisë.
Fitimi i shtetësisë shqiptare bëhet me dekret të Presidentit të Republikës, por është Ministria e Brendshme, autoriteti përgjegjës për zbatimin e politikave dhe procedurave në çështjet që ndërlidhen me shtetësinë në Republikën e Shqipërisë. Në këtë kuadër janë strukturat në Policinë e Shtetit dhe Sektori i Shtetësisë në Drejtorinë e Politikave për Azilin, të Huajt dhe Shtetësinë në Ministrinë e Brendshme që pranojnë aplikimin, kontrollojnë, verifikojnë dhe vendosin për t’ia kaluar këtë kërkesë Presidentit për dekretim.
[bookmark: _TOC_250009]6.2 Kuadri ligjor
Mbështetja për integrimin, përveç personave që vijnë nga trevat shqipfolëse, është e nevojshme për emigrantët që vijnë nga vendet e treta të cilët nuk flasin shqip, për përfituesit e mbrojtjes ndërkombëtare (refugjatët dhe përfituesit e mbrojtjes plotësuese), si dhe të personave pa shtetësi. Shtetasit e huaj që jetojnë në Shqipëri (përfitues të mbrojtjes ndërkombëtare, qytetarët e BE‐së, të vendeve të treta) kanë të drejtë për një gamë të gjerë shërbimesh, por këto janë të fragmentuara, në varësi të motivit të qëndrimit. 
Fitimi i shtetësisë shqiptare rregullohet nëpërmjet ligjit nr. 113/2020, “Për shtetësinë”. Në zbatim të dispozitave të këtij ligji, që përcaktojnë rregullat dhe kriteret për fitimin, lënien dhe rifitimin e shtetësisë Shqiptare, kanë dalë në zbatim disa akte nënligjore të cilat përcaktojnë rregullat, afatet, dokumentet dhe autoritetet kompetente për shqyrtimin e këtyre kërkesave.
6.3 Statistika
Një pjesë e vogël e të huajve me qëndrim të rregullt në Shqipëri kërkojnë shtetësinë shqiptare. Në vitin 2023 kanë aplikuar për shtetësinë shqiptare 1,405 shtetas të huaj, në krahasim me 1,459 shtetas të huaj që aplikuan për shtetësinë shqiptare në vitin 2022. Krahasimi i të dhënave të viteve 2022–2023, tregon se ka rënie të kërkesave për fitimin e shtetësisë.
Në tabelën në vijim pasqyrohen të dhënat mbi aplikimet për shtetësi shqiptare gjatë viteve të fundit.
Tabela 6.3.1 Aplikime për marrjen e shtetësisë shqiptare (2022–2023)
	2022
	2023

	Fitim shtetësie
	1459
	1405

	Lënie shtetësie
	651
	880

	Rifitim shtetësie
	42
	91


Burimi: Drejtoria e Politikave për Azilin, të Huajt dhe Shtetësinë në Ministrinë e Brendshme.

7. Migracioni dhe zhvillimi
[bookmark: _TOC_250006]7.1 Autoritetet përgjegjëse
Ministria e Brendshme ka përgjegjësinë kryesore për menaxhimin e qeverisjes së migracionit apo çështjeve të lidhura me këtë fushë, ndërsa Ministria për Evropën dhe Punët e Jashtme, si dhe Agjencia Kombëtare e Diasporës, janë institucionet që kanë misionin të përfaqësojnë e nxisin politikat e bashkëpunimit dhe të ndërveprimit me të gjithë shqiptarët, duke nxitur e fuqizuar bashkëpunimin në të gjitha fushat me shqiptarët jashtë kufijve të Republikës së Shqipërisë dhe shtetet ku ata banojnë, në bashkëpunim me institucionet përkatëse.
Nisur nga fakti së zhvillimi ekonomik i vendit është i lidhur drejtpërdrejtë me proceset migratore, një sërë ministrish, si: Ministria e Financave dhe Ekonomisë, Ministria për Evropën dhe Punët e Jashtme, Ministria e Shëndetësisë dhe Mbrojtjes Sociale, Ministria Arsimit dhe Sportit etj., sipas fushës së veprimtarisë së tyre përfshijnë hartimin e politikave dhe strategjive, të cilat direkt apo indirekt rregullojnë çështje që kanë të bëjnë me migracionin dhe zhvillimin.
[bookmark: _TOC_250005]7.2 Kuadri ligjor
Qëllimi i përbashkët i autoriteteve përgjegjëse në fushën e migracionit dhe zhvillimit të vendit, është krijimi i një klime të favorshme për promovimin dhe tërheqjen e investimevetë huaja dhe nga diaspora. Në këtë kuadër, dërgesat në para të emigrantëve konsiderohen si element përbërës i investimeve të huaja direkte. Gjithashtu, një nga objektivat e qeverisë shqiptare është zhvillimi i zonave të lira ekonomike ose zonave të teknologjisë dhe zhvillimit ekonomik.
Dokumenti Politik për Angazhimin e Komuniteteve Shqiptare jashtë Vendit, hartuar nga Qeveria Shqiptare me mbështetjen teknike dhe financiare të IOM në periudhën 2015–2016, ishte formalizimi i parë i një kuadri politikash për vendosjen e një marrëdhënieje me përfitim të ndërsjellë ndërmjet Shqipërisë dhe komuniteteve të saj jashtë vendit. 
Në tetor 2017, ministri i Shtetit për Diasporën nisi procesin e hartimit të Strategjisë Kombëtare për Diasporën 2018–2024. Misioni i kësaj Strategjie Kombëtare ka qëllim të përfshijë dhe fuqizojë pjesëmarrjen e diasporës dhe migrantëve si faktor të zhvillimit të Shqipërisë, nëpërmjet kapitaleve të dijeve dhe vlerave që ata zotërojnë. Strategjia ka si objektiv kryesor krijimin e një kuadri të plotë politik për diasporën dhe të qenët një instrument i dobishëm në ndihmë të qeverisë dhe aktorëve të tjerë, për të përmirësuar dhe fuqizuar bashkëpunimin me diasporën.
Ministria e Financave dhe Ekonomisë, Ministria e Turizmit dhe Mjedisit dhe në veçanti ministri i Shtetit për Mbrojtjen e Sipërmarrjes, në kuadër të politikave zhvillimore si dhe ligjit nr. 55/2015, “Për investimet e strategjike”, kanë rol mbështetës dhe kontribuues në mënyrë indirekte në fushën e migracionit dhe zhvillimit.
[bookmark: _TOC_250004]Diaspora
Diaspora shqiptare përbëhet aktualisht nga pesë grupe kryesore:
i. emigrantët ekonomikë;
ii. prestarët e familjeve të emigrantëve ekonomikë;
iii. studentët;
iv. azilkërkuesit dhe refugjatët;
v. fëmijët e pashoqëruar.
Grupet më të mëdha të diasporës përbëhen nga emigrantët ekonomikë, pjesëtarët e familjeve të emigrantëve ekonomikë dhe studentët. Ndërkohë, megjithëse me ritme më të ulëta, gjatë vitit 2023 vijoi fluksi i azilkërkuesve drejt vendeve të BE‐së, ku numrin më të madh e zënë azilkërkuesit drejt Francës.
Largimet e popullsisë shqiptare kanë ardhur në rritje gjatë viteve dhe zgjerimi i mundshëm i BE‐së në Ballkanin Perëndimor, mund të nxisë flukse të mëtejshme migratore nga Shqipëria. Numri i lartë i emigrantëve ka prodhuar gjithashtu flukse të konsiderueshme të remitancave në vite. Këto flukse përbëjnë një burim të jashtëzakonshëm dhe të pazëvendësueshëm financimi për ekonominë vendëse dhe shpesh kanë treguar se janë në gjendje t’u rezistojnë edhe situatave të krizave ekonomike. Pritjet janë për kontribute edhe më të larta në të ardhmen, ndikuar edhe nga parashikimet për përmirësim të aktivitetit ekonomik në vendet pritëse.
[bookmark: _TOC_250003]8. Azili dhe mbrojtja ndërkombëtare
[bookmark: _TOC_250002] 8.1 Autoritetet përgjegjëse
Me qëllim harmonizimin e legjislacionit vendës me Direktivat e BE‐së, Republika e Shqipërisë ka hartuar ligjin nr. 10/2021 “Për azilin në Republikën e Shqipërisë”, i cili parashikon kushtet dhe procedurat për dhënien dhe heqjen e statusit të refugjatit, mbrojtjes plotësuese dhe mbrojtjes së përkohshme në Republikën e Shqipërisë, të drejtat dhe detyrimet e azilkërkuesve, refugjatëve e personave nën mbrojtje të përkohshme dhe plotësuese, përmbajtjen e statusit të refugjatit dhe mbrojtjes plotësuese, të drejtën për bashkim familjar, si dhe përcaktimin e kushteve për integrimin e refugjatëve e të personave nën mbrojtje plotësuese në Republikën e Shqipërisë.
Ligji për azilin afron Shqipërinë me standardet ndërkombëtare dhe legjislacionin e BE-së për çështjen e rëndësishme të menaxhimit të duhur të refugjatëve dhe migrantëve që hyjnë në territorin shqiptar dhe garanton që personat që kërkojnë azil të kenë qasje në procedurën e azilit, rregullon kushtet për përpunimin e kërkesave të tyre dhe ofron garanci shtesë për trajtimin e kategorive të ndjeshme midis azilkërkuesve, siç janë të miturit e pashoqëruar.
Komisioni Kombëtar për Azilin dhe Refugjatët
Legjislacioni për azilin parashikon edhe hallkën administrative të ankimit ndaj vendimeve të Autoritetit Përgjegjës për Azilin dhe Refugjatët që përbën një garanci më tepër për azilkërkuesit dhe refugjatët. Në ligjin përkatës parashikohet Komisioni Kombëtar për Azilin dhe Refugjatët si autoriteti i vetëm kompetent vendimmarrës për ankimet kundër vendimeve të autoritetit përgjegjës për azilin dhe refugjatët. Në vitin 2021 u miratua VKM-ja nr. 669 datë 10.11.2021, “Për kriteret e emërimit, arsyet e lirimit ose shkarkimit, si dhe shpërblimin e anëtarëve të Komisionit Kombëtar për Azilin dhe Refugjatët”.
Standardet e pritjes
Bazuar në ligjin nr. 10/2021 “Për azilin në Republikën e Shqipërisë”, është miratuar VKM-ja nr. 630, datë 27.10.2021, “Për organizimin dhe funksionimin e Qendrës së Pritjes së Azilit”. Misioni i Qendrës është respektimi i legjislacionit vendës dhe ndërkombëtar të ratifikuar nga Republika e Shqipërisë, me qëllim mbrojtjen e të drejtave dhe lirive themelore të njeriut, me fokus ato të azilkërkuesve dhe refugjatëve të akomoduar dhe përmirësimin e vazhdueshëm të standardeve të shërbimeve.
Qendra Pritëse për Azil (QPA), ofron akomodim dhe shërbime riintegruese për azilkërkuesit, si në të gjitha vendet e BE-së. QPA-ja është një qendër e hapur dhe ka garantuar një kapacitet deri në 250 persona. Kjo qendër ka gjithsej 15 punonjës duke përfshirë: një mjek, një punonjës social, një psikolog dhe ka një mjedis më të gjerë. Qendra gjithashtu ofron ambiente të përshtatshme për fëmijë, biblioteka, internet kafe dhe ambiente sportive.
Qendra e Pritjes për Azil akomodon azilkërkuesit duke marrë parasysh nevojat e tyre specifike, si dhe në varësi të kapacitetit të dhomave, duke e pajisur çdo dhomë me kushtet elementare të jetesës. Për kategori të ndryshme azilkërkuesish merren parasysh specifikat përkatëse që vlerësojnë nevojat e këtyre kategorive.
Azilkërkuesit qëndrojnë në këtë qendër deri në përfundimin e procedurave të azilit dhe në rast të vendimeve negative lejohen sërish të qëndrojnë në këto ambiente deri në përfundimin e procedurave të ankimimit.
8.2. Statistika
Referuar shifrave të azilkërkuesve të dy viteve të fundit rezulton se në vitin 2022 ka pasur 125 kërkesa për azil, kurse në vitin 2023, 261 kërkesa për azil.
Gjatë vitit 2023 është vënë re rritje e regjistrimit të kërkesave për mbrojtje ndërkombëtare, krahasuar me vitet e tjera, përjashtuar këtu të gjithë shtetasit afganë që kanë mbërritur në territorin e Republikës së Shqipërisë, të cilëve iu është njohur mbrojtja e përkohshme në vendin tonë me VKM-në nr. 501, datë 25.8.2021, “Për dhënien e mbrojtjes së përkohshme shtetasve afganë dhe personave pa shtetësi, me qëndrim të përkohshëm ose të përhershëm në Republikën Islamike të Afganistanit”.
Tabela 8.2.1 Të huaj azilkërkues sipas shtetësisë për vitet 2022–2023
	Vendi origjinës
	Azilkërkues
	Azilkërkues

	
	2022
	2023

	Siri
	5
	38

	Irak
	18
	25

	Afganistan
	36
	161

	Marok
	2
	0

	Iran
	6
	5

	Algjeri
	3
	0

	Pakistan
	7
	0

	Serbi
	2
	0

	Egjipt
	0
	2

	Tunizi
	3
	0

	Ukrainë
	27
	6

	Jemen
	0
	5

	Nepal
	0
	1

	Turqi
	1
	0

	Bangladesh
	3
	0

	Somali
	1
	16

	SHBA
	1
	0

	Mbretëri e Bashkuar
	0
	1

	Rusi
	10
	0

	Totali
	125
	261


    


















Burimi: Ministria e Brendshme.
Në tabelën e mëposhtme paraqiten të dhëna mbi vendimet e pezullimit të kërkesave sipas shtetësisë.
Tabela 8.2.2 Vendime pezullimi sipas shtetësisë (2022–2023)
	SHTETËSIA
	2022
	2023

	Ukrainë                 
	12
	

	Afganistan           
	2
	1

	Siri
	2
	

	Algjeri
	1
	

	Pakistan
	
	3

	Marok
	1
	

	USA
	
	1

	Totali             
	18
	5


Burimi: Drejtoria e Politikave për Azilin, të Huajt dhe Shtetësinë, Ministria e Brendshme.
Në tabelën e mëposhtme paraqiten të dhëna mbi vendimet e pezullimit të kërkesave sipas shtetësisë.

Tabela 20. Vendime pezullimi sipas shtetësisë (2022–2023)
	SHTETËSIA
	2022
	2023

	Siri
	4
	

	Palestinë            
	2
	

	Algjeri
	2
	

	Turqi
	
	1

	Marok
	2
	

	TOTAL              
	10
	1


Burimi: Drejtoria e Politikave për Azilin, të Huajt dhe Shtetësinë, Ministria e Brendshme.

INSTITUCIONE KONTRIBUESE:
MINISTRIA E BRENDSHME
Drejtoria e Përgjithshme e Policisë së Shtetit 
Drejtoria e Përgjithshme e Gjendjes Civile 

Evropa	2014	2015	2016	2017	2018	2019	2020	2021	2022	2023	0.73347266527334731	0.71589510555713343	0.60348270628644463	0.59174027584069422	0.58155627736195448	0.66417413193159103	0.56756558160041148	0.59057703907244818	0.7325216241529392	0.70936626281453863	Azia	2014	2015	2016	2017	2018	2019	2020	2021	2022	2023	0.13639863601363986	0.16198049796459338	0.28045371036025241	0.28033472803347281	0.28753000988560939	0.18575553416746873	0.29745021676831507	0.28295690637356746	0.14550162525480689	0.17632805219012115	Afrika	2014	2015	2016	2017	2018	2019	2020	2021	2022	2023	2.5739742602573973E-2	2.5371580043548236E-2	2.2925153766275262E-2	2.6034402603440261E-2	2.9374382149413923E-2	3.960909158214259E-2	3.9238739069733262E-2	3.8268212586287785E-2	3.823480799955925E-2	4.7903075489282389E-2	Amerika	2014	2015	2016	2017	2018	2019	2020	2021	2022	2023	0.10295897041029589	9.4102054340622923E-2	9.0821950635034746E-2	9.8636293196962654E-2	9.8856093772066098E-2	0.1068334937439846	9.2071423322801091E-2	8.5114938677032376E-2	8.0105779295906565E-2	6.3327120223671943E-2	Oqeania	2014	2015	2016	2017	2018	2019	2020	2021	2022	2023	1.4299857001429986E-3	2.6507620941020544E-3	2.3164789519929709E-3	3.2543003254300326E-3	2.6832368309560799E-3	3.6277485748130601E-3	3.6740392387390698E-3	3.0829032906641647E-3	3.6361632967880559E-3	3.0754892823858342E-3	

